俄羅斯入侵烏克蘭戰爭入面同台灣有關嘅事件

俄羅斯入侵烏克蘭引起咗台灣本土唔少討論，有人因而擔心中國之後對台灣會有咩行動，亦有啲藍營人士評論事件質疑美國對台灣嘅支援，因而被人批評。

官方反應 

總統蔡英文、高雄市長陳其邁先後喺Facebook強調「Stand With Ukraine」，聲援烏克蘭。
 外交部緊急啟動撤僑計畫，24日協助18名僑民抵達波蘭。

各政黨反應

國民黨 
國民黨成員、戰鬥藍發起人趙少康開Facebook形容事件對台灣嘅啟示就係小國唔好刺激大國，結果引嚟批評。年代主播張雅琴直指講法唔可以接受，又話如果俾啲大陸話點做就跟住點做嘅人控制台灣，台灣會變成另一個烏克蘭。

民進黨 
民進黨嘉義縣長翁章梁喺2022年3月宣布捐出1個月所得支持烏克蘭人民。

時代力量 
時代力量喺2022年2月25號發表聲明譴責俄羅斯，形容事件係俄羅斯對烏克蘭毫無正當性嘅轟炸侵略，呼籲大家聲援烏克蘭。時代力量又批評，有啲藍營嘅人借事件提出「疑美論」，企圖傷害台美關係，指呢啲係中國利用資訊戰滲透顛覆台灣社會嘅破口。

社會民主黨 
社會民主黨台北市議員苗博雅多次喺Facebook發表文章聲援烏克蘭人民，又質疑中國共產黨喺呢段時間對台灣進行嘅文宣戰，批評有啲人主張嘅疑美論。

綠黨
綠黨喺2022年3月1號發表聲明支持烏克蘭，強調佢哋認同和平非戰爭嘅寶貴價值，又批評一啲喺呢個時候就台海局勢提出「疑美論」嘅人。

其他 
探討統獨議題、打臉中國小粉紅嘅YouTuber八炯話，有啲人喺呢啲時候主張如果中國攻打台灣，就應該投降，呢啲人係痴咗線，叫佢哋不如改為擁抱中國。

中國對台灣反應同就入侵事件推測中國對台行動 

中國初期公佈嘅撤僑安排，曾經大搞大內宣，話台灣人可以坐佢哋嘅撤僑飛機走，但之後中國撤僑行動遇到唔少阻滯，反而台灣外交部就撤僑成功。另外亦有啲評論，就入侵事件推測中國對台行動。

其他政治人物言行 
除咗政黨官方立場，亦有一啲政治人物或政黨個別成員嘅言行引起坊間討論或者批評，但呢啲人物對政黨嘅代表性同影響相對較少。

呂秀蓮立場言行被綠營人士批評 
台灣前副總統呂秀蓮喺2022年4月投書《和平．公義．保台灣》形容事件，讓全世界見證戰爭嘅殘忍同埋愚蠢，又暗指有人喺度搧風點火。不過文章入面完全冇譴責俄羅斯，就連肯定烏克蘭總統澤倫斯基都無。結果被一啲綠營人士批評。其中黃澎孝質疑，如果呢啲論點都站得住腳，即係二戰期間抵抗納粹嘅都係和平嘅破壞者。黃澎孝又質疑呂秀蓮鼓吹「疑美論」，論調中國共產黨、國民黨一樣，不如加入國民黨好過。

另外，因應呢場戰爭，呂秀蓮話要喺5月舉辦「和平愛台灣大遊行」，向三軍統帥蔡英文表達反戰訊息，台灣駐德代表謝志偉就反駁，話要反戰，點解唔係嗌畀中共領導人習近平聽，認為呢啲根本就係中國同俄羅斯嘅論述。謝志偉又批評，呢種所謂和平主義者會造成「受害者被檢討、加害者被掩護」嘅惡果。

梁文傑質疑烏克蘭軍人多謝香港人被批評 
喺2022年4月8號，台北市議員梁文傑在Facebook轉載一張Free Hong Kong Centre嘅圖，當中一名烏克蘭軍人對香港及台灣表達謝意。但梁文傑就質疑為點解要多謝香港，指「謝謝香港很奇怪」。之後有香港網民回應質疑，指香港人有苦難言，而且有捐錢畀烏克蘭，對佢嘅言論表達批評。之後，梁文傑更新內容，提到香港政府同香港人民嘅態度唔同，向反侵略爭民主嘅香港朋友致歉。

公開場合對烏克蘭嘅支持 
台北101特別點燈，亮出烏克蘭國旗表達力挺，另外喺高雄燈會同埋台南燈節，主辦方都打出藍色同黃色兩隻色嘅燈光。

俄羅斯入侵烏克蘭戰爭入面同中國大陸有關嘅事件
 俄羅斯入侵烏克蘭戰爭入面同香港有關嘅事件

臺灣政治
2022年俄羅斯入侵烏克蘭